న్యూజిలాండ్‌ 180 / 5 (20 ఓవర్లు)
పాకిస్థాన 158 / 5 (20 ఓవర్లు)
80 పరుగులతో గుప్తిల్‌ దూకుడు
మొహాలీ : వరల్డ్‌ టి20 మ్యాచ్‌లో భాగంగా పాకిస్థాన్‌పై న్యూజిలాండ్‌ టాస్‌ గెలిచి బ్యాటింగ్‌ ఎంచుకుంది. నిర్ణీత 20 ఓవర్లలో న్యూజిలాండ్‌ 5 వికెట్లు కోల్పోయి 180 పరుగులు చేసింది.న్యూజిలాండ్‌ తరువాత బ్యాటింగ్‌కు దిగిన పాకిస్థాన్‌ నిర్ణీత 20 ఓవర్లలో 158 పరుగులు సాధించింది.దీంతో పాకిస్థాన్‌పై న్యూజిలాండ్‌ 22 పరుగుల తేడాతో గెలుపొందింది. కాగా ఇది న్యూజిలాండ్‌కు హాట్రిక్‌ విజయం కావడంతో సెమీస్‌కు సుమారుగా బెర్త్‌ను ఖరారు చేసుకుంది.న్యూజిలాండ్‌కు చెందిన గుప్తిల్‌ 48 బంతుల్లో 10 బౌండరీలు,3 సిక్సర్లతో 80 పరుగులు చేశాడు. దీంతో న్యూజిలాండ్‌కు మంచి ప్రారంభం లభించింది.అతనికి విలియమ్సన్‌ 17 పరుగులతో అండగా నిలువడంతో న్యూజిలాండ్‌ తొలి వికెట్‌కు 62 పరుగుల భాగస్వామ్యాన్ని సాధించింది.అనంతరం కోరీ అండర్సన్‌ 14 బంతుల్లో 3 బౌండరీలతో 21 పరుగులు, రాస్‌ టేలర్‌ 23 బంతుల్లో 2 బౌండరీలు,1 సిక్సర్‌తో 36 పరుగులతో బాధ్యతాయుతంగా ఆడటంతో న్యూజిలాండ్‌ గౌరవప్రదమైన స్కోరు చేసింది.కాగా పాకిస్థాన్‌ బ్యాటింగ్‌కు దిగి 20 ఓవర్లలో 5 వికెట్లకు 158 పరుగులు చేసింది.ఓపెనర్‌ షార్జిల్‌ఖాన్‌ 25 బంతుల్లో 9 బౌండరీలు,1 సిక్సర్‌తో 47 పరుగులు సాధించగా,ఆహ్మద్‌ షెహజాద్‌ 32 బంతుల్లో 3 బౌండరీలతో 30 పరుగులు చేసి మంచి ప్రారంభాన్నివ్వడంతో ఆ జట్టు గెలుపు దిశగా పయనించినట్లు కనబడింది. కాగా ఈ జోడీ 5.3 ఓవర్లలో 65 పరుగుల భాగస్వామ్యాన్ని నెలకొల్పి పాకిస్థాన్‌ శిబిరంలో ఆనందం నింపారు.అయితే ఆ తరువాత పాకిస్థాన్‌ కష్టాల్లోకి వెళ్లిపో యింది. పాకిస్థాన్‌ టాపార్డర్‌ ఆటగాళ్లలో ఖలీద్‌ లతిఫ్‌ 3 పరుగులు,షాహిద్‌ అప్రిది 19 పరుగులు,ఉమర్‌ అక్మల్‌ 24 పరుగులతో నిరాశపరిచారు. ఇక చివర్లో షోయబ్‌ మాలిక్‌ 15 పరుగులతో నాటౌట్‌గా నిలువగా సర్పరాజ్‌ ఆహ్మద్‌ 11 పరు గులతో నాటౌట్‌గా నిలిచాడు. గెలుపు కోసం చేసిన వీరి ప్రయత్నాలు ఫలించలేదు. న్యూజిలాండ్‌ బౌలర్లలో సాంట్నూర్‌, మిల్సేలు రెండేసి వికెట్లు సాధించారు.